Tuneżin residenti Malta ġie kundannat 12-il xahar ħabs mill-Maġistrat Neville Camilleri wara li nstab ħati li fit-2 ta’ Diċembru 2009 kkaġuna feriti gravi fuq il-persuna ta’ Anaclet Kumbi, raġel residenti San Pawl il-Baħar. Said Bouslama ta’ 43 sena, u ilu jgħix Malta sa mill-1993 kellu diversi problemi mal-Pulizija fil-passat. Huwa iżda ma nstabx ħati li seraq lil Kumbi waqt il-kummissjoni tar-reat, iżda nstab ħati li għamel użu minn sikkina, liema arma ma kienitx liċenzjata u li kiser sentenza sospiża mogħtija l-2007. Fil-fatt huwa ġie kundannat disa’ xhur ħabs fuq dan il-każ iżda peress li kellu sentenza sospiża ta’ tliet xhur ħabs, din ġiet ukoll effettiva. L-iSpettur Anthony Portelli li nterroga lill-ħati qal li kien mar l-isptar għall-ħabta tat-8.00pm u sab lill-vittma Kumbi mistrieħ fuq siġġu tar-roti.  Qal li seta’ jara li kellu feriti f’widnejh u li kellu wkoll qasma taħt imnieħu li jidhru li kienu b’sikkina jew b’xi arma bil-ponta. Tenna li rriżultalu li Kumbi kien ġie aggredit u li l-għada t-3 ta’ Dicembru 2009 kien kellmu fid-Depot fejn qallu li kienu tnejn li attakkawh, għax kien hemm ieħor li baqa’ fil-karozza u min attakkah kienu Għarab. Ix-xhud qal li meta Kumbi ġie muri kollezzjoni ta’ suspettati barranin, huwa ma ndika lil ħadd. Qallu pero li kien ra Pajero, li fiha kien hemm il-persuni li aggredewh. Irriżulta wkoll li l-Pajero hija fuq isem l-imputat u li  minn tfittxija li saret ma kienet instabet l-ebda sikkina li ġiet deskritta b’manku blu b’sinjal kulur id-deheb. Qal li Bouslama ġie arrestat u ttieħdet id-Depot. Il-vittma Anaclet Kumbi spjega fil-Qorti li fit-2 ta’ Dicembru 2009, kien mar jixtri bott tadam bil-mixi. Meta wasal f’salib it-toroq fuq ix-xellug tiegħu ra karozza Pajero blu u waqaf mill-ewwel. F’dak il-ħin irċieva telefonata minn għand ommu u beda ipaċpaċ magħha. Kompla jgħid li l-Pajero għaddiet minn ħdejh filwaqt li hu kompla miexi il-quddiem,  u f’dan il-hin kien ghadu qed jitkellem ma’ ommu, u dan kollu fit-triq prinċipali. Qal li kien hemm persuna li niżlet mill-karrozza Pajero, u li fiha kienu tlieta. Dik li niżlet ressqet lejh u mbuttatu mal-ħajt.  Dan ir-raġel messu fuq spalltu u mbuttah lura.” Kumbi qal li talbu biex iħallieh imur, u l-istess Kumbi dlonk dar mal-kantuniera, fejn kellu basket fuq dahru. Dan il-persuna qabdu minnu minn wara, mill-“haversack”, qal li fil-frattemp l-ieħor kien niżel ukoll mill-Pajero, li issa kienu tnejn li bdew ifittxulu fih. Il-vittma qal li nehhewlu l-“haversack” minn fuqu, fethuh u hargu kollox minnu nkluż flus, u l-imputat ħadlu t-tadam u għamlu ma’ halqu. Wara ħadlu l-baskett u anke l-ID card. Pogga wkoll l-ID card tieghu ġo halqu u kompla jiftaħ il-bieba tal-karozza bl-ID card dejjem bejn xuftejh u wara daħal fil-Pajero, hareg b’sikkina u mar quddiemu biha u pprova jghallqu. Imbaghad poġġielu s-sikkina    ma’ mnieħru, u qallu “Zakama” u mbagħad ħdejn widnejh reġa’ rripeta ħafna viċin ta’ widnejh u reġa’ qallu l-kelma “Zakama” Qal li dan kien insult u li “Zakama” tfisser “ommok”, ovvja ppruvaw joffenduh. .Qal li persuna minn naħa tal-lemin u oħra min-naħa tax-xellug żammewh minn ġenbejh. Riedu jippruvaw ipogguh fil-karozza u rrifjuta u ma ridtx jidħol. Imbagħad ħallewh. Irnexxielu wkoll jieħu l-ID Card. “Jiena kelli ferita taħt imnieħri u mbagħad oħra ħdejn il-widna”   Mitlub jagħti deskrizzjoni taż-żewġ persuni l-oħra għajr l-imputat li identifika fl-awla, tenna li l-ewwel persuna li żammitu kienet qasira u mibruma,  u l-persuna li baqgħet fil-karozza ma jafx għax baqgħet bil-qiegħda fiha. Qal li l-ewwel persuna qaltlu li kien Libjan. Il-Qorti fid-deċiżjoni tagħha qalet li l-verżjoni mogħtija mill-imputat fil-Qorti meta qal li mar iferraq ġlieda bejn dak il-persuna li kellu miegħu fil-vettura u Kumbi mhijiex jredibbli.